|  |
| --- |
| **1 Pet. 4:12-19**  **“Verwag lyding, vertrou God daarin, wees selfs bly daaroor.”**  *Andries Burger, GK Pinetown, 16 Augustus 2020 (Covid-19 vlak 3 samekoms)* |

*Sing: Lied 159:1, 2; Ps. 67:1, 2(C) op Ps. 33 se melodie; Lied 528:1; Lied 575:1, 2, 3; “Gaan in vrede.”*

Nadat hy ŉ internasionale konferensie bygewoon het waar die geweldige lyding van gelowiges en sendelinge hom diep getref het, vra Prof Flip Buys hoe dit moontlik is dat gelowiges wat nog so min van die Bybel weet, soveel lyding kan verduur sonder om moed te verloor of hulle geloof prys te gee.

Natuurlik is daar meer as een antwoord, en sekerlik is die belangrikste daarvan dat dit alles die werk van die Heilige Gees in hulle is.

Maar een opmerking wat hom diep getref het, en vir my ook toe hy daarvan vertel het, is dat hulle voorbereid is om te ly.

Deel van hulle “katkisasie” as jy dit so wil noem, deel van hulle “evangelisasie” is om reeds vir jong kinders van gelowiges, en almal wat in die Christus begin belangstel, voor te berei daarop dat hulle geloof in Christus waarskynlik baie swaarkry en lyding vir hulle sal veroorsaak.

Hulle berei hulle voor daarop sodat wanneer dit dan kom, soos hulle weet dit moet, dan is hulle nie verras nie, en dan is hulle gereed daarvoor.

Dit is so anders in amper al ons Westerse kerke...

Hier verwag ons mos dat dit met jou beter sal gaan as jy in Christus glo. Hoeveel kerke, ook ernstige gelowiges leer nie presies dit nie?

Om nie eens te praat van die wat derduisende aanhangers lok met hulle blatante voorspoedsteologie nie,

waar aanbidding van Jesus Christus as Here net ŉ godsdienstige sousie is oor hulle selfsugtige gierigheid na geld en gesondheid.

Petrus skryf sy eerste brief juis om sy lesers destyds, en ons vandag steeds, voor te berei vir swaarkry en lyding, vir die onreg wat ons reeds verduur – party meer as ander; maar ook vir onreg wat nog vir ons voorlê op ons lewenspad, dalk gou dalk nog lank, dalk lig, dalk verskriklik.

Aan die einde van hoofstuk 3 (v. 13-22) het ons geleer dat

ons volharding om in onregverdige lyding aan te hou goed doen vir ons ŉ bevestiging is dat ons in Jesus se voetspore volg,

en omdat ons onreg so anders as die wêreld aanvaar, dat hulle sal wil weet hoekom en ons dan die wonderlike voorreg kan hê om te vertel van die nuwe lewe wat ons het deur die opstanding van Jesus Christus uit die dood.

In die eerste deel van Hoofstuk 4 (v. 1-11) het hy daarop gewys hoe Jesus se oorwinning oor lyding ŉ einde aan sonde gemaak het, en hoe ons daarin deel sodat daar ook na ons lyding oorwinning sal wees, hoe ons eie lyding ons herinner dat ons reeds dood is vir die sonde en dit nie meer oor ons heers nie, soveel so dat ons vreemd geword het vir mense wat nog in sonde leef, en dat ons nou ons gawes moet gebruik om ander gelowiges te bedien.

Vandag kom ons by die laasste gedeelte in die brief wat ons spesifiek op lyding fokus – kom ons lees **<< 1 Pet. 4:12-19 >>**

Dit sal heeltemal simpel wees as ŉ rugbyspeler in ŉ wedstryd verbaas sou wees as iemand hom platloop wanneer hy die bal het, nie waar nie.

Dink jou dit in – in die spel gee iemand die bal vir hom aan, hy vang dit raak en hol vir ŉ vale op pad na die vreugde en die oorwinning van ŉ drie onder die pale.

Maar toe die ander span hom plat duik, toe kla hy by die skeidsregter en hy mor by sy spanmaats dat dit darem nou onverwags was, dat dit darem nou nie is wat hy verdien nie, waarom hy, dit is so onregverdig.

“Stupid” sou my pa gesê het.

As jy rugby speel en jy kry die bal moet jy tog verwag dat iemand jou sal duik,

jy moet voorberei daarvoor, jy moet die bal in die ander hand sit sodat jy hom kan afstamp.

So sê die Here deur Petrus se skryfwerk is dit ook met geloof en onregverdige lyding.

As jy jou geloof in Christus uitleef moet jy nie verbaas wees was jy ŉ “vuurproef” van pynvolle onreg moet ly nie – nee, jy moet dit juis verwag!

Dit kom verseker – het dalk al reeds, kom dalk gou... dalk is dit min, dalk is dit erg – jy moet onreg verwag – jy sal ly omdat jy goed doen.

Dit is nie ŉ nuwe gedagte nie, en dit is nie net Petrus wat so dink nie.

In 2 Tim. 3:12 skryf Paulus dat, *“12Almal wat in Christus Jesus toegewy aan God wil lewe, sal ook vervolg word.”*

En in Joh. 15:20 lees ons Jesus se eie woorde, *“20Onthou wat Ek vir julle gesê het: 'n Slaaf is nie belangriker as sy eienaar nie. As hulle My vervolg het, sal hulle julle ook vervolg.”*

Moenie so verbaas wees as jy onregverdig behandel word wanneer jy jou geloof uitleef en net goed doen nie;

moenie verward raak en wonder waar God is wanneer lyding die prys is wat jy wen vir jou liefde en op opoffering in die uitleef van jou geloof nie.

Kyk wat staan in v. 19 “die wat ly omdat God dit wil”.

Sal ons dan verbaas wees wanneer dit gebeur?

In v. 13-14 leer die Here ons dat ons moet bly wees oor hierdie lyding en dat dit ŉ seën is.

Maar dit is nie waar vir alle lyding nie. Die onderskeid kry ons in v. 15-18 en ek wil daarom eers daarop fokus en dan terugkom na v.13 en 14 toe.

Wanneer ons swaarkry of ly moet ons mooi dink oor die redes daarvoor, en toets maar gerus maar jou gevolgtrekking met iemand wat eerlik met jou sal wees.

Baie keer ly mense, ook gelowiges, omdat hulle daarvoor gesoek het –

die lyding van ŉ misdadiger, ŉ dief of moordenaar wat eensaam in ŉ tronksel tussen gevaarlike tronkvoëls sit, daardie verwerping deur die samelewing is jou eie skuld.

Netso die moeilikheid met die bure, by die werk en die skool, selfs in jou huis as jy ŉ kwaadstoker is wat met almal en alles inmeng en jou eie gewig wil rondgooi.

Dit is nie van sulke lyding wat Petrus praat wanneer hy sê ons moet bly wees daaroor nie, of dat dit ŉ seëning van God is nie. Allermins.

Maar wanneer jy ondersoek doen en die onreg waaronder jy ly is omdat jy jou soos ŉ kind van God gedra het, omdat jy goed gedoen het –

dan moet jy nie skaam wees daaroor nie,

dan kan jy weet dat jy ly omdat jy sy Naam uitdra in jou optrede en jou woorde,

en as jy dít doen, dan verheerlik jou volharding in jou lyding Hom.

Moenie jou verknies oor hulle wat die onreg en die lyding veroorsaak nie.

Dit tyd is naby skryf Petrus in v. 17. As God se sifting deur lyding reeds by die gelowiges begin, kan jy jou indink wat vir hulle voorlê wat nie in Hom glo nie, vir hulle wat die lyding uitdeel?

Gee die oordeel oor aan God, Hy sal regverdig oordeel, Hy sal nie onreg ongestraf los nie, die goddelose sal aan die pen ry – nie aan joune nie, maar aan God sŉ.

Dit is tog wat ons lees in 2 Tes. 1:6, *“ 6God is tog regverdig: die mense onder wie julle nou so ly, sal Hy as straf ook laat ly;”*

Op sy tyd - en as hulle nie tot geloof kom nie, dan vir ewig.

Kom ons fokus nou op v. 13-14.

Wees bly oor daardie onreg en lyding wat jy verduur omdat jy goed doen en jou geloof met toewyding uitleef.

Hoekom moet jy bly wees?

Want jy kry deel aan Jesus se lyding,

en daarom sal jy ook oorloop van vreugde en blydskap wanneer Christus se heerlikheid bekendgemaak word.

Kom ons kyk een-vir-een daarna

Eers se Petrus wees bly, want wanneer jy onreg ly omdat jy jou geloof uitleef en goed doen, dan het jy deel aan Christus se lyding.

Dit is wat met Hom gebeur het – onthou jy?

Die Regverdige wat vir die onregverdiges gely het?

Hy wat onskuldig en sonder sonde was is doodgemaak, is gestraf en selfs deur God verlaat vir ons, wat skuldig was, se sonde?

Om deel te kan hê aan Christus se lyding is om Hom te dien in jou lyding, soos ons lees in Fil. 1:29, *“29God het julle die voorreg gegee om Christus te dien, nie alleen deur in Hom te glo nie, maar ook deur vir Hom te ly.”*

En dan Paulus se wens wat elke gelowige se wens moet wees in Fil. 3:10, *“10Al wat ek wens, is om Christus te ken, die krag van sy opstanding te ondervind en deel te hê aan sy lyding deur aan Hom gelyk te word in sy dood.*

En dan sê Petrus wees bly, van wanneer julle deel het aan Jesus se lyding, dan sal julle oorloop van vreugde, sal julle uitbundig kan jubel wanneer Jesus se heerlikheid bekend gemaak kan word.

Die 1983 vertaling het dit vertaal dat sy heerlikheid by sy wederkoms bekendgemaak sal word – en dit is sekerlik korrek – en ons blydskap sal dan geen einde hê nie.

Maar dit is nie nét dan nie, die onreg wat ons ly bring ook blydskap terwyl ons dit ly.

Laat ek verduidelik.

Paulus skryf in Kol.1:24, dat hy “nou”, terwyl hy onreg ly, bly is oor al die lyding wat hy verduur, want hy verduur dit ter wille van die gemeente.

Hy is bly want deur sy lyding maak Hy Jesus se lyding bekend.

Ander mense, gelowiges en ongelowiges, kan Jesus se volharding in lyding sien wanneer hulle Paulus, en enige gelowige, se volharding in lyding sien.

En wanneer mense Jesus se lyding sien, sy geduld, sy liefde, sy volharding om goed te doen terwyl Hy die ergste onreg moet ly;

dan sien hulle Hom sy liefde en dit maak ook sy heerlikheid bekend

en dit maak die gelowige wat ly, bly.

Dit gaan nie oor my en jou wat nou ly nie, dit gaan oor Hom, ons Koning, ons Verlosser, Ons Here.

Dit maak ons bly wanner ons sy heerlikheid sigbaar kan maak, al kos dit ons swaarkry en lyding, al kos dit ons ons lewe, self op ŉ gruwelike manier.

Wat maak my en jou swaarkry en lyding in onreg saak as Hy bekendgemaak word daardeur?

Petrus gaan verder in v.14 dat wanneer ons onreg ly ter wille van ons geloof, ter wille van die Naam van Christus, dan is ons geseënd. Dit is ŉ seën om onregverdig te ly....

Ook dit is nie nuut nie, want Jesus het dit self gesê Mat. 5:10-12, *“10Geseënd is dié wat vervolg word omdat hulle doen wat reg is, want aan hulle behoort die koninkryk van die hemel. 11“Geseënd is julle wanneer die mense julle ter wille van My beledig en vervolg en valslik al wat sleg is van julle sê. 12Wees bly en verheug, want julle loon is groot in die hemel. Hulle het immers die profete voor julle net so vervolg.”*

Petrus sê verder dat as ons onreg ly en ons aanhou goed doen, en ons bly is omdat Jesus se heerlikheid daardeur bekend gemaak word, dan is dit ŉ bewys dat die Gees van God op ons bly, of op ons rus.

In Ex 33 lees ons dat wanneer God na die tent van ontmoeting toe gekom het om by Moses te wees, dan het daar ŉ wolk oor die tent kom hang as ŉ teken dat God teenwoordig was.

So sê Petrus is ons volharding om onreg selfs met blydskap te verduur en aan te hou goed doen, soos ŉ wolk-teken dat die Gees van God op ons rus.

En daarom kan ons wat onreg ly omdat God dit wil, ons lewens met lyding en al aan ons Skepper toevertrou, en aanhou goed doen (v.19).

My liewe broer en suster in Christus,

Moenie verbaas wees as jy onreg moet ly nie, verwag dit.

Maar ondersoek jou swaarkry en lyding en sorg dat dit nooit sal wees omdat jy daarvoor gesoek het nie.

Wees verseker daarvan dat jou volharding om aan te hou goed doen terwyl jy onreg daarvoor moet ly, Jesus se lyding en die heerlikheid van sy oorwinning bekend maak – en dit is tog iets om oor bly te wees!

Met die onreg wat jy ly, maak jy sy lyding en volharding tot by sy oorwinning en sy heerlikheid bekend. Watter geleedheid is ons lyding nie, watter voorreg!

Wees verseker van sy seën, sien die onreg wat jy ly soos die wolk op daai tent, as ŉ bewys dat sy Gees op jou rus.

En daarom, wanneer jy ly omdat God wil,

vertrou jou lewe toe aan Hom, die Almagtige –

en hou aan om goed te doen – dit is Jesus se spore wat jy dan volg.

Ek sluit af met Petrus se woorde in 1 Pet. 5:10-11,

*“10God wat alle genade gee en wat julle geroep het om in Christus Jesus deel te hê aan sy ewige heerlikheid,*

*sal julle, nadat julle 'n kort tydjie gely het, self weer oprig en julle moedig, sterk en standvastig maak.*

*11Aan Hom behoort die krag tot in ewigheid!*

*Amen.”*